Παντελής Ζερβός

Ο **Παντελής Ζερβός** (23 Δεκεμβρίου 1908 – 22 Ιανουαρίου 1982) ήταν διακεκριμένος Έλληνας ηθοποιός του θεάτρου και του κινηματογράφου και σήμερα αποτελεί μία από τις πλέον αναγνωρίσιμες και χαρακτηριστικές φυσιογνωμίες του παλαιού ελληνικού σινεμά. Η ερμηνευτική του δεινότητα και η ευρύτητα των υποκριτικών του δυνατοτήτων του επέτρεψαν να διακρίνεται τόσο σε κωμικούς όσο και σε δραματικούς ρόλους, επιτυγχάνοντας μια αξιοσημείωτη ισορροπία ανάμεσα στο χιούμορ και τη συγκίνηση. Μέσα από τις πολυάριθμες συμμετοχές του σε κινηματογραφικές και θεατρικές παραγωγές, αποτύπωσε με μοναδικό τρόπο τον τύπο του Έλληνα πατέρα, όπου παρουσιαζόταν ως αυστηρός, παραδοσιακός και ηθικά ακέραιος, αλλά ταυτόχρονα δίκαιος, ευσπλαχνικός και βαθιά ανθρώπινος.

## Βιογραφία
Γεννήθηκε στις 23 Δεκεμβρίου του 1908 στην Περαχώρα Κορινθίας. Αποφοίτησε από τη Δραματική Σχολή του Θεάτρου Τέχνης του Καρόλου Κουν. Εμφανίσθηκε στη θεατρική σκηνή το 1933 και συνεργάσθηκε με τους καλύτερους θιάσους της εποχής του διακρινόμενος σε κλασικούς στην αρχή ρόλους, αλλά και σε νεοελληνικούς αστικούς.

Σημαντικότερες θεατρικές του παρουσιάσεις ήταν στα έργα «Άλκηστις», «Αντιγόνη», «Θεσμοφοριάζουσαι», «Μάκβεθ», «Πλούτος» κ.ά.

Η παρουσία του στην κινηματογραφική σκηνή επίσης υπήρξε μεγάλη. Περισσότερες από 70 ήταν οι συμμετοχές του σε ταινίες, με κυρίαρχη στο έργο *[[Μανταλένα (ταινία)|Μανταλένα]]* του 1960, σε παραγωγή της Φίνος Φιλμ και σκηνοθεσία του Ντίνου Δημόπουλου, υποδυόμενος τον ιερέα παπα-Φώτη, για τον οποίο ρόλο απέσπασε, το Βραβείο 2ου Ανδρικού Ρόλου, στο Φεστιβάλ Κινηματογράφου Θεσσαλονίκης 1960. Άλλες συμμετοχές του, που ξεχώρισαν, ήταν στα έργα *[[Πικρό ψωμί]]* (1951), *Ο αγαπητικός της βοσκοπούλας* (1955), *[[Μακρυκωσταίοι και Κοντογιώργηδες (ταινία)|Μακρυκωσταίοι και Κοντογιώργηδες]]* (1960), *[[Ζητείται ψεύτης (ταινία, 1961)|Ζητείται ψεύτης]]* (1961), *[[Ο ατσίδας]]* (1962), *[[Λόλα (ταινία, 1964)|Λόλα]]* (1964), *[[Η δασκάλα με τα ξανθά μαλλιά]]* (1969) και *[[Η Μαρία της Σιωπής|Η Μαρία της σιωπής]]* (1973).

Αλλά και στις ραδιοφωνικές και τηλεοπτικές εκπομπές, ο Παντελής Ζερβός άφησε ιστορία, ιδιαίτερα στα καθημερινά ραδιοφωνικά πεντάλεπτα *Το 5λεπτο ενός θυρωρού*.

Ήταν μέλος του Σωματείου Ελλήνων Ηθοποιών και του Συλλόγου Καλλιτεχνών Εθνικού Θεάτρου. Μετά το πραξικόπημα της 21ης Απριλίου 1967 διορίστηκε πρώτος πρόεδρος του «Εθνικού Σωματείου Ελλήνων Ηθοποιών». Δεύτερη πρόεδρος ήταν η ηθοποιός Ρένα Βλαχοπούλου.  

Πραγματοποίησε πολλές θεατρικές περιοδείες εντός και εκτός Ελλάδας, κατά τις οποίες έλαβε πολλές διακρίσεις. Για τη θεατρική του αυτή προσφορά τιμήθηκε με το Χρυσό Σταυρό του Τάγματος του Γεωργίου Α’ από τον Βασιλιά Παύλο.

Ο Παντελής Ζερβός ήταν μόνιμος κάτοικος του Παλαιού Φαλήρου στην Αθήνα και μιλούσε αγγλικά. Απεβίωσε στις 22 Ιανουαρίου του 1982 σε ηλικία 74 ετών. Κηδεύτηκε στο Λουτράκι Κορινθίας. Είχε τρεις κόρες, εκ των οποίων η μία σκοτώθηκε στο σεισμό της Σαντορίνης το 1956, σε ηλικία 12 ετών και, όπως συγκλονιστικά αποκαλύφθηκε με την εκταφή, τρία χρόνια αργότερα, είχε θαφτεί ζωντανή.

## Φιλμογραφία

## Παραστασιογραφία
* Θεσμοφοριάζουσες (1979)
* Λυσιστράτη (1969)
* Το ατλαζένιο γοβάκι (1963)
* Ο φαύλος κύκλος (1954)
* Σουάνεβιτ (1942)
* Το πρώτο έργο της Φάννυ (1942)

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Τηλεοπτικό θέατρο
* Εκκλησιάζουσαι (1981) ΕΡΤ
* Η γειτονιά του Τσέχωφ (1979) ΕΡΤ
* Πολυαγαπημένε κι αξέχαστε παππού (1979) ΥΕΝΕΔ
* Γαμήλιο εμβατήριο (1978) ΕΡΤ
* Δον Κιχώτης (19??) ΕΡΤ
* Καινούργια ζωή (1978) ΕΡΤ
* Ο φυλάργυρος (1975) ΕΙΡΤ
* Τριαντάφυλλο στο στήθος (1975) ΕΙΡΤ
* Χρονικό του Μουσικού Θεάτρου: Λίγο απ' όλα (1975) ΕΙΡΤ
* Λυσιστράτη (1972) ΕΙΡΤ

## Τηλεοπτικές Σειρές
* Ιστορίες χωρίς δάκρυα (1977) ΕΡΤ
* Φάρος (1976) ΥΕΝΕΔ
* Η ταβέρνα (1972) ΕΙΡΤ

## Πηγές


## Εξωτερικοί σύνδεσμοι
* 

* 
* Αφιέρωμα
* Παντελής Ζερβός (φιλμογραφία) στο Filmy: Cine DataBase

Κατηγορία:Χρυσός Σταυρός του Τάγματος του Γεωργίου Α΄
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου